# Lluís Domènech i Alberdi

Lluís Domènech i Alberdi, més conegut com a Llüisot (Barcelona, 12 de gener de 1962) és un ninotaire, il·lustrador, dibuixant, guionista i professor català.
Va començar a publicar professionalment l'any 1983 a la revista satírica El Jueves on mantingué la seva col·laboració fins a l'any 1997. També ha col·laborat en diferents diaris i revistes, com l'Avui, La Vanguardia, El Periódico de Catalunya, Lecturas, Tretzevents i Cavall Fort, Dinamo, El Dominical, H Dios O, Mono Gráfico, Penthouse o Titanic.
Des de 1987 va començar a publicar llibres infantils, especialitzant-se en llibres de text. Viatger empedreït, també s'ha especialitzat en la publicació de llibres de viatge, entre els quals destaquen Una Temporada a Calcuta i Índia i Chiapas a deshora. És el creador de les sèries 'Carne de Psiquiatra' i 'La Danza Macabra'.
En el seu vessant com a docent, ha impartit diversos cursos i tallers dedicats al món de la il·lustració i, des de l'any 2010, és professor d'EINA Centre Universitari de Disseny i Art de Barcelona.
La seva tasca com a ninotaire i caricaturista polític fou destacada ja al final de la transició espanyola, i concretament el 1993, al final de l'època de govern de Felipe González, destaca un dibuix o pòster publicat el 7 d'abril d'aquell any titulat «El via crucis de Felipe González», compost de catorze vinyetes, un dibuix i un títol, que escenifica de manera molt gràfica la decadència de Felipe González i el seu govern en aquell moment històric concret.
El 2104 va publicar “El Raval: Un món de cultura”, un llibre en format de quadern de viatges, en el que il·lustra, amb precisos dibuixos, els diferents indrets i personatges emblemàtics del barri, fruit de sis mesos de treball, després de recórrer amb paper i llapis els carrers del Raval, el seu barri de residència. Aquest treball formà part del projecte de dinamització "Raval Cultural" impulsat pel Districte de Ciutat Vella, on es plasma amb els seus dibuixos els diferents indrets i personatges emblemàtics del barri, per tal de visibilitzar els recursos que fan del barri un espai cultural de referència: museus, claustres romànics, espais de creació, galeries, cabarets, bars centenaris, universitats.
El 2016 fou testimoni i reflectí en un dibuix, signat pels mateixos protagonistes, Ximo Puig i Carles Puigdemont, la reunió històrica per a la represa de relacions institucionals entre Catalunya i el País Valencià, quan després de la compareixença conjunta que van fer al Palau de la Generalitat, tots dos presidents i els respectius equips van anar a la terrassa d'una cafeteria a prop de palau. Allà justament hi havia el ninotaire Lluïsot, que es va adonar de la presència dels presidents i els va dibuixar. Després els va demanar si podrien signar-lo, i hi van accedir.

## Reconeixements

* Premi Apel·les Mestres de Literatura Infantil Il·lustrada (1987) per "Vull una medalla"
* Premi Bologna Regazzi Award (2002) - al millor Il·lustrador categoria no ficció, per "Una temporada en Calcuta"
* Premi Crítica Serra d'Or (2003) al millor llibre Infantil, per "Contes Terrorífics de fantasmes"
* Premi Cavall Fort (2008) pel còmic "L'Illa Misteriosa"
* Premi Lazarillo (2010) per "El somni del Vell Mariner
* Primer Concurs d'Sketching “Els 4 Gats” (2017)

## Referències

* ↑ «Seudónimos y firmas incompletas: "Lluïsot: Luis Doménech i Alberdi (1962)"». Bibliografía del cómic español e Hispanoamericano. Instituto Cervantes, pàg. 62 [Consulta: 23 abril 2020].
* ↑ «Lluís Domènech Alberdi». Tebeosfera. Asociación Cultural Tebeosfera [Consulta: 23 abril 2020].
* ↑ Cuadrado, Jesús. «Llüisot (Lluís Domènech Alberdi)». A: Atlas español de la cultura popular: de la historieta y su uso 1873-2000. Salamanca: Ediciones Sinsentido; Fundación Germán Sánchez Ruipérez, 2000. ISBN 84-89384-23-1.
* 1 2 «Lluïsotː Lluís Domènech i Alberdi (b. 1962, Spain)». Lambiek Comicopledia [Consulta: 23 abril 2020].
* ↑ «Lluïsot». Humoristan [Consulta: 23 abril 2020].
* 1 2 Hernández, Óscar «Un dibuixant retrata els racons del Raval». El Periódico, 23-04-2014 [Consulta: 23 abril 2020].
* 1 2 «Lluis Domenech (Llüisot)». EINA. [Consulta: 23 abril 2020, actualitzat URL 7 abril 2023].
* ↑ Malveille, François; Chaput, Marie-Claude (coord.); Peloille, Manuelle (coord.). «El "vía crucis" de Felipe González caricaturizado por los dibujantes de "El Jueves" (1977-1996)». A: Humor y política en el mundo hispánico contemporáneo Imagen de portada del libro Humor y política en el mundo hispánico contemporáneo. París: PILAR (Presse, Imprimés, Lecture dans l'Aire Romane): Université Paris X-Nanterre, 2006, p. 99-114. ISBN 2-9516865-5-2 [Consulta: 23 abril 2020].
* ↑ «“Un món de cultura”, la nova ruta del Raval Cultural». Ajuntament de Barcelona. [Consulta: 23 abril 2020].
* ↑ «Puig i Puigdemont, retratats pel ninotaire Lluïsot en la terrassa d'una cafeteria a València. Tots dos presidents van accedir a signar-li el dibuix». Vilaweb, 20-09-2016 [Consulta: 23 abril 2020].
* ↑ Rodríguez, Tere «Un dibuix per a la història. Un cúmul de casualitats fan possible que el primer document firmat conjuntament pels presidents Puig i Puigdemont siga una il·lustració del ninotaire Lluïsot». El Punt Avui, 23-09-2016 [Consulta: 23 abril 2020].

## Enllaços externs

* Web del ninotaire Lluïsot
* Poesia visual de Lluïsot
* Animació de Lluïsot